I et ekstraordinært hastemøte i Kringkastingsrådet fredag morgen, ble rådsmedlemmene enige om å be NRK bygge opp miljø som er positive til Kringkastingsrådet.



– Reaksjonene i det siste har vært ubalanserte. Spesielt i sosiale medier har det vært en nærmest unison fordømmelse og latterliggjøring av våre satirekrav. Derfor ber vi NRK skaffe nye nettmedier som støtter rådet, forklarer rådsmedlem Vebjørn Selbekk.

Ensidige reaksjoner

Møtet ble til etter flere klager fra rådsmedlemmer som følte reaksjonene var altfor ensidige.



– Det bør være fullt mulig å lage twitter-vitser som gjør narr av kritikerne av rådet også.



– Dette er ikke noe markedet etterspør, og da er NRK de eneste som har ressurser til å bygge opp et slikt miljø.

–Supperåd

Selbekk tror ikke det skal mangle på ting å ta av.



– Alle snakker om supperåd. Javel, det kunne vært interessant å lese noen morsomme oppdateringer om hvor godt suppe faktisk kan være. Bare for balansens skyld.



Frank Rossavik var mannen i Kringkastingsrådet som tok opp behovet for en statsstøttet motvekt.



– Når alle fordømmer arbeidet til rådet, blir det fort forutsigbart. Med nye sosiale medier som er programforpliktet til å støtte oss, får vi akkurat den uforutsigbartheten vil ha.

Berikelse

Rådets leder, Per Edgar Kokkvold, mener et slikt miljø vil være en berikelse for norsk offentlighet.



– Jeg håper det kan bidra til en offentlighet i perfekt balanse. Kanskje kan det gi støtet til flere venstrevridde drosjesjåfører, rasistiske hjelpearbeidere og økonomer som sitter hjemme på valgdagen.